Pasiënt dam dokters, pasiënt met mes byDie Robert Mangaliso Sobukwe-hospitaal in Kimberley. (Foto: die Robert Mangaliso Sobukwe-hospitaal/Facebook) Twee dokters en ’n pasiënt is die afgelope naweek by ’n hospitaal in Kimberley in die Noord-Kaap met ’n mes gesteek. Die vermeende aanvaller was self ’n pasiënt by die Robert Mangaliso Sobukwe-hospitaal. Kapt. Tessa Jansen, woordvoerder van die polisie, het aan Maroela Media gesê die polisie is Vrydag omstreeks 20:30 na die hospitaal ontbied nadat ’n manspasiënt twee dokters en ’n vrouepasiënt met ’n mes bygedam het. Die voorval het luidens berigte in die ongevalle-eenheid van die hospitaal plaasgevind. Volgens Times Live is die dokters in die arm gesteek. Die vermeende aanvaller is in hegtenis geneem en onder polisiebewaking in die hospitaal gehou totdat hy genoegsaam herstel het om ontslaan te word. Jansen sê hy sal na verwagting binnekort in die landdroshof in Kimberley verskyn op drie aanklagte van poging tot moord.